**ДОКЛАД ЗА ДЕЙНОСТТА ПРЕЗ 2020 г.**

**на**

**Народно читалище “Фар 1930” с. Паволче**

**І. Библиотечна дейност и “Глобални библиотеки - България”**

1. **Анализ на дейността по комплектуване и организация на библиотечния фонд:**

Анализират се читателските потребности и се работи по тяхното удовлетворяване. Организира се структурата на библиотечния фонд и неговото опазване, книгообмена, както и дарителска дейност. За нуждите на библиотеката са закупени материали, необходими за ежедневната й дейност. Заплатена е целогодишна такса интернет за залата по “Глобални библиотеки”, за образователния сайт „Уча.се” и за библиотечни модули на “РС-ТМ”.

**1.1.** В библиотеката са постъпили 699 тома литература на стойност 4701,19 лв.

* **чрез закупуване:** 171 т. на стойност 1687,55 лв., както следва:
* 69 т. от абонамент, книжарници и автори;
* 102 т. по Програма „Българските библиотеки - съвременни центрове за четене и информираност” 2020- втора сесия, към Министерството на културата;
* **чрез дарение от частни лица:** 348 т. на стойност 1599,45 лв. и от **Фондация „Лукойл”** – 179 т. на стойност 1409,20 лв.;
* **заменена за загубена от читател:** 1 т. – 4,99 лв.

Извършена е обща регистрация в КДБФ, индивидуална в Инвентарната книга и са оформени съпроводителните документи на новите постъпления.

Продължаваме въвеждането на библиотечния фонд в програмния продукт “Автоматизирана библиотека” на фирма “РС-ТМ” и набавяме баркод етикети за новонабавените книги.

**1.2**. Получаваме ежегодно **абонамент** на 3 периодични издания от анонимни дарители: сп. „Пътечка”, сп. „Прозорец” и в-к „Дентамедика”. Други издания за тази година не сме абонирали поради намален интерес и търсене от потребителите.

**1.3.** През месец декември бе извършена частична годишна **инвентаризация** на фонда на библиотеката чрез сверяване на вписаните в Инв. Кн. № 1 и № 2 и в библиотечния софтуер чужда художествена литература, справочни и краеведски издания. Отчислени за брак са 196 книги с Акт № 01, № 02 и № 03 по причини: физически изхабени, скъсани, с липсващи страници - 38 от тях въведени и 157 невъведени в софтуера и 1 е заменена за загубена.

1. **Анализ на работата с читателите на библиотеката:**
   1. **Индивидуална:**

**а/ Обслужени** са 87 потребители, от тях: 17 учащи, 24 безработни, 15 пенсионери и 31 работещи. Осъществени са следните библиотечни услуги:

**-** междубиблиотечно заемане от Регионална библиотека „Христо Ботев” гр. Враца;

- информация за дейността на НЧ за дипломна работа;

**-** набиране, оформяне и отпечатване на CV;

**-** съдействие при намиране на информация и снимков материал с учебна цел;

**-** отпечатване на резултати от медицински изследвания и ваксинации, здравни осигуровки от чужбина, справки за здравноосигурителен статус, сканиране на изследвания от скенер и изпращане по имейл, формуляр за медицинско свидетелство;

**-** изработване и отпечатване на пожелания /късметчета/ за Клуб на пенсионера;

- съдействие при работа с мобилно устройство, прехвърляне на документи от ел. поща на флаш памет, създаване на ел. поща и изтегляне на мобилно приложение, сваляне на клипчета от мобилно приложение и прикачването им на ел. поща;

**-** изработване и отпечатване на некролози;

**-** оформяне, отпечатване и ламиниране на документи;

- отпечатване на декларации за доказване на неотложността на пътуването;

- съдействие при изработване и оформяне на презентации, отпечатване и прехвърляне на диск;

**-** отпечатване на самолетни и автобусни билети;

**-** сканиране на документи, изпращане по ел. поща и отпечатването им;

**-** попълване на молби за НАП и други институции, документи за постъпване на работа, личен асистент и за ДБТ;

- разнос на книги по домовете.

**б/ Дадена консултация на колеги:**

* попълване на Информационна карта 2019 за Община Враца;
* формуляри по чл. 26, изплащане на възнаграждения при пенсиониране и др.;
* справка по чл. 73 и счетоводната ни отчетност – с. Ясенково, общ. Венец;
* оказване на помощ при изготвяне на списък и рекапитулация към проектно предложение за МК на с. Зли дол, Лиляче, Голямо Пещене и др.
* Документи за Агенцията по вписване – Хайредин, Рогозен и Малорад;
* Оказване помощ при написване на Проект„Кът за творчество и отдих” - Зли дол към Проект „Младежки инициативи „Създаваме заедно” на Младежки център – Враца.

**в/ Други:**

* изготвяне на предложение с дейности за тиймбилдинг **–** изискано от „Фабрика за идеи” – 31.01.2020г.;
* участие в Анкетно проучване - в рамките на проект "Писмените съкровища на долен Дунав", финансиран от програмата за трансгранично сътрудничество Интеррег Румъния – България V-А с партньори Фондация „Глобални библиотеки – България“, Регионална библиотека „Любен Каравелов“ – Русе и Окръжната библиотека „Александру и Аристия Аман“  - Крайова. Целта на проекта е да се насърчат съхранението, опазването, популяризиранете и развитието на писменото културно наследство на трансграничния регион Румъния-България чрез разнообразяване на туристическите услуги и развитие на литературния туризъм. Крайната му цел е създаване на интегриран туристически продукт „Трансгранична дестинация за литературен туризъм Долен Дунав“. – 17.02.2020г.
  1. **Масова:** общо 72 събития с 268 участници.

**Присъствени: 65 събития с 205 участника /1138 посетители/**

1. **172 г. от рождението на Христо Ботев** – четене на есета спечелили награди от Фестивала ни през 2019 г. **– 9 участника**;
2. **100 г. от рождението на Леда Милева** – рецитиране и четене на стихове, обособяване на кът с нарисувани картини по произведения на поетесата **– 16 деца;**
3. **3-ти март** – честване на Националния празник с литературно- художествена програма изпълнена от ученици от ОУ „Васил Левски ” Враца и ЖПГ „Балкански славеи” Паволче – **72 участника.**
4. **Лятна работа с деца**: проведени са **59 занимания с 3 събития** **74 деца** /от 5 до 18 г./ и **5 доброволци** – 1041 посещения.
5. **Театрална вечер посветена на 90- годишнината от създаването на читалището** **– 29 участници и 49 присъстващи.**

**Виртуални: 7 събития с 63 участници**

1. **Маратон на четенето** **-** 5 задачи с 21 участника и 3 публикации;
2. **Втори фестивал на патриотичното творчество „С Ботевски пламък в сърцето”** – Категория „Есе“ - 37 участникаот 17 населени места от страна: от градовете София, Пловдив, Варна, Враца, Велико Търново, Благоевград, Добрич, Дряново, Сопот и Криводол и от селата Алтимир, Девене, Косталево, Малорад, Пудрия, Търнак и Паволче /с 3 участника тази година, миналата 1/. Във възрастова група до 18 г. са получени творби от 27 учащи и над 18 г. от 10 участника. Най- малкият участник е на 12, най-възрастният на 75 години и една двойка близнаци /момичета/ на 14 години.
3. **Конкурс за мотивирано писмо „Защо трябва да получа подарък от Дядо Коледа“** – 5 участникана възраст от 3 до 13 години.
4. **Анализ на справочната, библиографска и информационна дейност**

Направени са 10 справки и са отпечатани материали за 17 потребители с учебна цел по темите: Никола Паганини, Васил Левски, Благовещение, Мара Белчева, Св. Св. Кирил и Методий, легенди за червеното яйце, забележителностите на Паволче, пирамидите в Гиза, дейността на НЧ за дипломна работа.

Направени 20 къта за бележити дати и годишнини.

Във фейсбук профила на с. Паволче поставяме информация и снимки за всички събития които провеждаме, споделяме информация за бележити годишнини, както и за интересни предстоящи събития в гр. Враца – театрални постановки, концерти, изложби и др.

1. **Участие на библиотекарите в обучения:**

|  |  |  |  |  |  |  |
| --- | --- | --- | --- | --- | --- | --- |
| № | дата | тема | организация | населено място | удост. | име |
| 1 | 26.02 | Участие в ГО събрание на библиотекарите от област Враца | Регионална библиотека „Хр. Ботев” | Враца | - | Пенка  Мария |
| 2 | 27 и 28.02 | "Опазване на нематериалното културно наследство чрез повишаване на гражданското участие в процесите на формулиране, изпълнение и мониторинг на политики и законодателство".  Семинар „Управление на нематериалното културно наследство: как се включват гражданите” | [Регионален център за опазване на нематериалното културно наследство в Югоизточна Европа под егидата на ЮНЕСКО](http://www.unesco-centerbg.org/) | Враца | Сертификат 1 бр. | Пенка  Мария |
| 3 | 5-6.03 | „Дигитализация на комуникациите: онлайн маркетинг на библиотечните услуги” | ББИА | Враца | Сертификат2 бр. | Пенка  Мария |
| 4 | 31.07 | „Запознай се с гражданските си права”- регионална среща | Национален младежки форум | Враца | - | Теди |
| 5 | 27.09 | 35 конгрес на СНЧ | СНЧ | София |  | Мария |
| 6 | 14.10 | Как да популяризираме читалището онлайн | РЕКИЦ | Монтана |  | Пенка |
| 7 | 20.10 | Как да останем виртуално свързани с потребителите. Онлайн събития на живо | Регионална библиотека „Хр. Ботев” | Враца |  | Пенка  Мария |
| 8 | 12.11 | Устойчиво и достъпно еко-образование за училища | Лесотехнически университет и ДПП „Врачански Балкан” | **онлайн** | Сертификат | Пенка |
| 9 | 19.11 | Краеведска конференция | Регионална библиотека „Хр. Ботев” | **онлайн** |  | Мария |
| 10 | 20.11 | Работна среща по проект DiGiPARKS | ПП „Врачански Балкан” | Враца |  | Мария |
| 11 | 24.10 | Национален форум „Библиотеките днес” 2020 г. - под надслов „Библиотеките: Умения за 21 век”. | Фондация Глобални библиотеки - България | **онлайн** |  | Мария |

**ІІ. Художествено-творческа дейност - конкурси, изложби и чествания:**

**2.1. Проведени събития:**

Съвместно с Клуб на пенсионера, майки, децата им и баби отбелязахме **Бабинден.** Ритуално измиване на ръцете на медицинската сестра Верка Кръстева направи най-младата майка Теодора Тодорова. Жените с деца до 2 годишна възраст получиха подарък от читалището, а бабите с най-много внуци наградихме с грамоти - 21 участници в клуба;

Проведохме една **творческа работилница** с деца за изработване на мартеници - 13 участници в библиотеката;

**„Пивко винце и тънко мезе” -** С конкурси, веселие и хора премина за първи път организирания от читалището празник Трифон Зарезан в Паволче. Самодейци извършиха обредния ритуал „зарязване” и наричания за богата реколта и плодородна година. Докато журито в състав инж. Петя Янчик и Таня Николова дегустираше мезето и вината, почерпихме присъстващите с греяно вино. Забавлявахме ги с изпълнението на танцьорите от школата по танци „Младост” - гр. Враца с ръководител Радослав Иванов и ЖПГ „Балкански славей”. Изненадахме присъстващите с изложба от книги на любовна тематика и им предоставихме възможност да подкрепят издаването на книгата за с. Паволче, като дадат своя принос чрез закупуването на мартеници от изложбата-базар. Участниците в конкурсите се състезаваха в три категории за пивко червено и бяло вино и мезета за тях. С награди, осигурени от читалището, си тръгнаха най-добрите майстори. - 64 участници в салона;

**Ден на самодееца** отбелязахме в библиотеката с почерпка и награди;

**Трети март** - 72 участници в двора на храма. Събитието включваше поднасяне на венци и цветя пред паметника в двора на църквата, водосвет отслужен от отец Аспарух, литературно-художествена програма изпълнена от ученици от Иновативно ОУ „Васил Левски” Враца и ЖПГ „Балкански славеи”. За втора година се включваме в инициативата „Пробуждане с хоро”.

Събитието бе отразено с репортаж в телевизия RM TV Враца: [https://www.facebook.com/rmtvnews/?\_\_tn\_\_=kCH-R&eid=ARCFPKYhVcWMTHbu7S5f7Eexkxs9NwW9qppxHjfKN7O9Wn6hGSu xX2w1S7tpvfiPzYhLNvo6QWOOvA8&hc\_ref=ARQT2BjTLMc\_5M7Z3DyyNallyNMztdhK8QjwrJBcDMk6Q4XgsuneH1bszyP3ofbDvBo&fref=nf](https://www.facebook.com/rmtvnews/?__tn__=kCH-R&eid=ARCFPKYhVcWMTHbu7S5f7Eexkxs9NwW9qppxHjfKN7O9Wn6hGSu%20xX2w1S7tpvfiPzYhLNvo6QWOOvA8&hc_ref=ARQT2BjTLMc_5M7Z3DyyNallyNMztdhK8QjwrJBcDMk6Q4XgsuneH1bszyP3ofbDvBo&fref=nf) ;

**Награждаване** на победителите във **Втори фестивал на патриотичното творчество „ С Ботевски пламък в сърцето”** – в двора на храма. Излъчен е репортаж в „Приказки от делника” по Михайлов ТВ – 18 участника и 11 души публика;

**Театрална вечер посветена на 90 години от създаването на НЧ „Фар 1930” –** **29 участника и 49 присъстващи**. Детската театрална група представи драматизациите „Сънят на Йони” и „Мимето” с ръководители Капка и Емил Пеняшки и театралния спектакъл „Въртележка на парите” с ръководител Румяна Витньова.

Публикация: <https://www.shok-news.com/index.php?lang=bg&x=-chitalishteto-v-pavolche-chestva-90-g-ot-sazdavaneto-si-s-teatralna-vecher&fbclid=IwAR1Qph19O_dJEM_tfAI5ZHxLlByWMAtUE3fuf3QUgAdwH0mehRWPYc8_28U>

**„На кафе с доброволеца”**– раздадени са 5 грамоти и награди на номинираните доброволци по домовете им.

**2.2. Любителско творчество:**

**Лазарската** и **Коледарска** група **нямаха** репетиции и дейност.

В **Танцовия състав „Балкански извор**” участват 10 танцьори с ръководител Гена Филипова. Проведени са 26 репетиции.

**Женската певческа група „Балкански славеи”**, която се състои от 14 жени на възраст от 54 до 72 г. с р-л Кръстю Стефанов. Групата е провела 21 репетиции.

Групите имат изяви за 2020 г на местно, регионално и национално ниво, както следва:

* **14.02 и 03.03 –** участие на ЖПГ „Балкански славеи” в концертните програми;
* **29.02 – Згориградска Олелия със Зимни мезета и Греяна ракия! -** Участие на Танцов състав „Балкански извор” в празничната програма;
* **23.05** **–** Участие на ТС „Балкански извор” в Награждаване на победителите във Втори фестивал на патриотичното творчество „ С Ботевски пламък в сърцето”;
* **13-16.07** – „Балкан Фолк Фест” - Участие на ТС “Балкански извор” и ЖПГ “ Балкански славеи” в XXVI международен фестивал “Balkan Folk Fest 2020” Златни пясъци. Получени 2 бр. Златни плакети и 2 бр. статуетки за участие;
* **10.09 –** Участие на самодейните колективи в шести международен фестивал за древни култури “Слънцето на Тодорка” с. Оходен;
* **26.09 –** ЖПГ „Балкански славеи” участва в Първи НФФ „Пей, танцувай и в Моравица лудувай” с. Моравица;
* **04.10 –** Участие на самодейните колективи в Есенен празник „Бистрец празнува” с. Бистрец.

**Детският танцов състав** с р-л Радослав Иванов бе сформиран през м. февруари 2020 г., няма постоянна група от танцьори, включват се всички желаещи деца. Проведени са 24 присъствени и 4 онлайн /през м. април/ репетиции с 211 посещения. Танцьорите имат една изява с танц „Ръченица” на закриването на Лятната работа с деца.

Бяхаме принудени да прекратим дейността на всички самодейни състави от м. ноември 2020 г. поради усложнената епидемиологична обстановка в страната и забраната за организиране на масови събирания във връзка с противоепидемиологичните мерки.

**ІІІ. Лятна работа с деца**

Проведени са **59 занимания с 3 събития** **74 деца** /от 5 до 18 г./ и **5 доброволци** – 1041 посещения.

Лятната програма бе организирана в продължение на три месеца от м. юни до м. септември. **Откриването ѝ** бе на 1юни с детско утро „Здравей лято” изпълнено със занимателни игри, рисунки на асфалт, изработване на кукли от парцали и четене на приказки от Феята на приказките. Гости на събитието бяха Емил Василев и Вера Василева от Кметство Паволче. Децата получиха лакомства от Читалището и Кметството.

Въпреки епидемиологичната обстановка и предпазните мерки за 74 деца на възраст между 5 и 18 години лятото на 2020-та година ще остане незабравимо и пълно с емоции. Някои от тях за първи път станаха част от заниманията ни в 12-те секции, където участниците имаха възможност да се запознаят с:

1. **Секция „Лятна читалня”- 5 занимания със 106 посещения:** приказки от всяка буква от азбуката; тайнството на библиотеката- получаването, завеждането и подреждането на книгите върху стелажите; поведението на Мистър Бийн и Пипи Дългото чорапче /прожекция на филми/, с виртуалния музей на Петя Дубарова и песни по нейни текстове; с творчеството на Иван Вазов, Антоан Дьо Сент-Егзюпери и Ангел Каралийчев /по повод годишнини от рождението им/. Отбелязана бе 183-та годишнина от рождението на В. Левски с литературно четене на стихове за него, изработка на постери за делото и живота му и опити за лъвски скок. Гост и лектор на събитието бе Жулиета Босилкова.
2. **Секция „Роден край”- 3 занимания с 42 посещения:** с ориентиране в регулационния план на с. Паволче, откриване на къщи и знакови обекти от архивни стари снимки; историята на с. Паволче, предания, легенди и любопитни факти за местности, сватби и обичаи; интересни семейни истории чрез стари фамилни снимки.
3. **Секция „Приятели на здравето”- 6 занимания с 95 посещения:** със

засаждане на цветя в саксия и леха по повод Световен ден на околната среда /практическо занимание/; начина на бране на билки /практическо занимание сред природата/, лечебните им свойства и приложението им в кулинарията /презентация/; обучение по Хелфи в 2 занимания, проведени от младежи на БМЧК Враца; с видовете наркотични вещества и действието им върху човека, с „Тормозът на връстниците в училище” - лектор Пенка Павлова; за здравословното хранене и активният спорт говориха лекторите Детелина Преображенска и Радослав Иванов;

1. **Секция „Млад готвач”- 3 занимания със 72 посещения:** приготвяне на здравословен млечен десерт с пресни плодове; направа на сандвичи; украса на мъфини и запознаване с различните шоколади: натурален, млечен, бял и розов „Руби”, и демонстрация на приготвяне на гофрети от Георги Георгиев Василев.
2. **Секция „Ръкоделие”- 3 занимания с 46 посещения:** оформяне на каре от панама чрез изнизване на нишка и ушиване на контур с прав бод;
3. **Секция „Творческа работилница“-5 занимания със 78 посещения:** изработени са кукли от плат и декори за драматизацията, книгоразделители, читателски дневници, нестандартни картини с житни култури и рисунки върху речни камъни.
4. **Секция „Танци“- 14 занимания със 154 посещения:** „Македонско хоро”, „Тракийско хоро”, „Копачка”, „Карамфилчето” и „Ръченица”.
5. **Секция „Мода“- 1 занимание с 26 посещения:** демонстрация на нанасяне на дневен грим от Галя Найденова и на направата на къдрици от миналото чрез ролки, шноли, хартия и плат.
6. **„Кариерно ориентиране”- 2 занимания с 32 посещения:** лектори от Център за кариерно ориентиране Враца чрез интерактивни игри представиха професии, които изискват носенето на специални униформи, които помагат за здравето, които са в услуга на хората и такива, за които се изисква правилно изразяване. Представиха пътя на хляба от нивата до нашата трапеза, начините на обработване на зърното и професиите, които включва процесът.
7. **„Драматизация”- 7 занимания със 115 посещения:** Лекторите Капка и Емил Пеняшки поставиха и репетираха с детската театрална група драматизациите „Сънят на Йони” и „Мимето”.
8. **„Финансова грамотност”-** **2 занимания с 38 посещения:** Румяна Витньова научи участниците как сами могат да допринесат за собственото си благополучие, за достигането на финансовите си цели и мечти чрез контролиране на финансовото си положение, как да генерират повече доходи и как разумно да ги харчат. По време на творческия процес по разучаването на ролите в театралния спектакъл „Въртележка на парите” се запознаха с разнообразните „посоки” на парите в семейния бюджет – данъци, пенсионни и здравни осигуровки, обичайните семейни разходи за живот, както и спестявания, инвестиции, застраховки да си обясняват същността и необходимостта от тях.
9. **„Тийнейджъри в библиотеката 2020”- 8 занимания със 127 посещения:** лектори от Регионална библиотека „Христо Ботев” Враца представиха устройството на дрон, а участниците направиха първите си летателни опити и се включиха в книжен куиз с любопитни факти през онлайн платформа и образователни игри от любими книги. Програмираха и се запознаха с музикалните инструменти чрез пчелички-робот „BEE-BOT”. Проведено бе обучение по „Медийна грамотност” – основни правила за комуникация и начините, по които да останат в безопастност при сърфиране в интернет, разпознаване на „истински” и „фалшиви” новини. Младите програмисти с лектор Йонко Стоянов успяха да свържат и пуснат в действие „светофар” с помощта на микроконтролерите „Arduino”.

На изнесено занимание в гр. Враца наши участници се съревноваваха в последния Книжен куиз, организиран от Регионална библиотека „Христо Ботев”.

**Закрихме** лятната работа на 11.09.2019 г. Най-активните участници си тръгнаха с грамоти и награди от Читалището, а Фирма „Танден” зарадва децата с лакомства.

**ІV. Участие в програми и проекти:**

Разработени са 4 проекта, 1 от които не получи финансиране:

1. **неспечелен -** „Да инвестираме в себе си!” към VIVACOM грант, разработен с колегите от читалището в с. Згориград.
2. „Българските библиотеки – съвременни центрове за четете и информираност” 2020 - втора сесия на Министерството на културата –закупени 102 т. на стойност 1210,95 лв.;
3. „Читалище „Фар“ на 90 години- продължаваме традициите!” в конкурс за финансово подпомагане на проекти за книгоиздаване, дейности и творци в областта на културата в Община Враца към Общински фонд „Култура” за издаване на книгата „Паволче на пътя към безсмъртието” с автор Красимира Йончева – подпомогнат с 1000,00 лв.***Очаквано издаване на книгата до м. март и представянето ѝ на Благовещение****;*
4. „Опознай себе си и предай нататък” по Проект за социално-емоционално образование по Програма „Образование” на Фондация „Лъчезар Цоцорков” с финансова подкрепа от 12282,00 лв.и***ще се изпълнява от м. януари до м. септември 2021 г. включително.***

**V. Подобряване на материалната база**.

Направена е профилактика на пожарогасителите. Закупени са видеопроектор и озвучителна уредба.

**VІ.**    **Друго важно за дейността на читалището:**

Проектът ни „Тийнейджъри в библиотеката” /разработен и реализиран с колегите от Регионална библиотека „Христо Ботев” Враца и подкрепен финансово от ОДФ за Враца и Фондация „Америка за България”/ бе номиниран в Конкурс Агора 2019. Класиран бе сред отличените проекти в категория „Перспективи за израстване” и спечели голямата награда – Проект на годината към Платформа „Агора”.

На 28 април от Ideas Factory Association / Фабрика за идеи и Милица Джанджова ни предоставиха 20 литра спирт за читалището и 62 опаковки с комбинирани витамини, които раздадохме на членове ни.

"С ръце за село" имаха доброволческа акция в село Паволче, подкрепена от Читалището и Кметството. В Световния ден на човечеството- 11 юли /събота/, 14 добросърци от гр. София разкрасиха парка и почистиха една крайпътна беседка.

Получихме от Регионална библиотека „Христо Ботев” отличието „Библиотека на годината” за 2019 и 2020 г.

На 15.12.2020 г. – направен запис за предаване „Кофеин” на телевизия „Михайлов” за Бъдни вечер. Излъчен е на 24.12.2020 г. в 07:00 и 12:00 ч. и на 23.12.2020 г. – направено интервю за радио „Видин” във връзка с проект „Опознай себе си и предай нататък”.

**VІІ. Проведени заседания на Настоятелството**

Общо за периода са проведени 5 заседания. Приет е план и отчет за дейността на читалището, разглеждани са текущи въпроси, секретар-библиотекарят прави отчет на дейността си, взети са решения за закупуване на подаръци и материали за различни активности, за реализиране на събития и проекти, за участия в изяви на самодейните състави, и др.

През 2021 година ще продължим да работим за реализиране на плана, който сме си поставили, като включваме членове на читалището, нашите приятели и партньори, които подкрепят идеите ни и са готови да работим заедно за реализирането им.

Изготвил:

/Мария Божковска/

Председател на читалищното настоятелство:

/Таня Николова/

26.01.2021 г.